LidanRubinov/Halacha-QA huggingface dataset:
שאלה: עקירת עץ לשם עץ מובחר יותר: האם מותר לעקור עץ רימון על מנת לשתול עץ רימון אחר במקומו (בגלל שהשני יותר מובחר באיכות טעמו)?
תשובה: אמנם התירו לעקור אילן כאשר שויו פחות שווי העצים, אבל יש להוסיף שיש בכך גם משום סכנה כצוואת רבי יהודה החסיד (סי' מה), וכבר האריכו האחרונים (ט"ז, חכמ"א, כף החיים יו"ד סי' קטז) שאפילו במקום שיש היתר הלכתי עדיין יש סכנה. הרמב"ם (פ"ו מהל' מלכים ה"ט) התיר קציצת אילן אם אין בו שווי כלל ואין ראוי לטרוח בו במצבו זה, אבל סתם החלפת זן לא התירו שהרי העץ הראשון נושא פירות. יש מקומות שבהם העצים הם לפרנסה ואז יש מקום להחלפת זנים, וגם במקרה זה יש לעשות זאת על ידי מכירת העצים לגוי והוא יקצצם לדעתו. האפשרות היחידה שנראית לי היא עקירת הרמון הישן עם גושו ועפרו ולהעבירו למקום אחר (וגם זאת על ידי נכרי), ולאחר מכן לשתול במקום הראשון עץ מזן אחר של רימון. בברכת התורה והארץ הרב יהודה הלוי עמיחי
שאלה: עורלה בשתילה מחדש: קבלתי לי עץ מנגו בן שנתיים הנמצא בתוך עציץ וברצוני לשתול אותו באדמה, האם צריך להתחיל למנות שנות ערלה מחדש או לא?
תשובה: וברכת ד' יש לדעת האם לעציץ יש נקב לפחות כ-2 ס"מ, וכמו כן האם במשתלה עמד על הקרקע או על בטון פלסטיק וכדו'. אם העציץ היה בעל נקב מתחילתו ועמד על הקרקע הרי שהוא כעציץ נקוב ואפשר למנות לו שנות ערלה מהמשתלה, בלא תנאים אלו הרי שצריך להתחיל למנות שנות ערלה מהנטיעה. בברכת התורה והארץ הרב יהודה הלוי עמיחי מכון התורה והארץ
שאלה: קריאת ספרות קודש מתוך מחשב: במחשב שברשותי ספרות קודש האם ניתן לקרוא בכתוב בשבת, באם המחשב הודלק לפני כניסת שבת?
תשובה: יש חשש של הפעלת המחשב בטעות וכן למראית העין. לכן הדבר אסור.
שאלה: פיטום בעלי חיים: "מעיקר הדין מותר לפטם אווזים. אך אין זו מידת חסידות. יש להדר לא לפטם אווזים משום צער בעלי חיים" ציטוט מדברי הרב אריאל, באתר זה. 1. פיטום אווזים גורם צער גדול לבעלי חיים. דבר שיכול היה להימנע אם הרבנים היו אוסרים על כך. השאלה היא - כיצד ייתכן, שלצער בעלי חיים, זה דבר שמותר מעיקר הדין? כידוע, משרד החקלאות אוסר היום פיטום אווזים, ועוד סוגי התעללות שונים כמו למשל - נאסר על מגדלי עגלי חלב להצמיא את העגלים כדי שבשרם יישאר רך. כמו"כ ישנן מדינות באירופה שאסרו שיטות שונות של גידול תרנגולות מאותה סיבה, כלומר אפילו הגויים מרגישים שזה דבר רע לעשות. איך הגענו למצב שלפי התורה כל זה עדיין מותר? בעיני הציבור החילוני - זו בושה לתורה, שמפגרת אחרי החברה בעניין מוסרי זה. אני אומר זאת בכאב לב. פעם קיבלתי תשובה, ש"זוהי דרך הגידול". אם כן אולי מותר יהיה להתעלל גם בעבדים ושפחות, או עובדים במפעל וכדו, משום שזוהי דרך ההעסקה שלהם? האם התורה רק מסתכלת מהצד ולא באה לתקן דברים מקולקלים הנהוגים בחברה? 2. אם צער בעלי חיים אכן אסור מהתורה, כיצד ייתכן שכשרות הבשר תהיה תלויה אך ורק בגוף הבשר עצמו? במילים אחרות - מדוע קניית בשר כזה אינה אסורה לפחות כמו קניית רכוש גנוב, מדין מסייע לדבר עברה? הרי בהכרח ההתעללות תיפסק אם לא יקנו מהם?
תשובה: יש מדות חסידות ההופכות במשך הזמן לנורמות והן מחייבות כעיקר הדין, אם אכן הנורמות המוסריות בחברה הגיעו לרמה מחייבת גם בתחום צער בעלי החיים הדבר ייהפך לנורמה מחייבת. איני סובר שכבר הגענו לכך. צא ובדוק למשל כיצד מגדלים תרנגולות בסוללות צפופות, לפעמים מצמיאים אותן ימים שלמים כמו"כ מאלצים אותן להטיל ביצים מעבר ליכולתן הטבעית ע"י מניעת שינה מעיניהן ועוד ועוד. כל זאת נעשה ע"מ לספק בשר וביצים לכל האנושות. ודהירה על סוסים ע"י דרבונם היא לרוחם? ואופנת הציד? המדברים על הימנעות מוחלטת מציעורם של בעלי חיים אנם דוברי אמת. התורה התירה עקרונית שימוש בבעלי חיים לצורך האדם ואסרה התעללות בהם. ההבדל בין צורך אובקייטיבי של האדם לבין מותרות הוא די דק לכן ההבחנה בין עיקר הדין לבין מידת חסידות. פיטום אוזים אינו רצוי והמהדרין אכן אינם אוכלים אווזים מפוטמים (מסיבות של כשרות אולם היא הנותנת, הפיטום פוצע את האווז ולכן כשרותו נפגמת וזהו הרי גם צער בע"ח) באשר לפיטום עגלים מעולם לא התיחסתי לכך.
שאלה: תכלת בזמננו?: 1. מה מקורותיו של הרב להליכה עם ה"תכלת" בימינו? 2.בגנזי ראי"ה הרב זצ"ל אומר שהתכלת וייחוסי הכהנים וכו הם דברים שיבוררו ע"י רוח הקודש כשיבוא המשיח, איך זה מסתדר עם ימינו - שמשיח עדיין לא הגיע? 3.האם אין חשש כשהולכים עם תכלת זו שזה לא איסור קלא אילן? 4.ישנן 3 שיטות עד היום בתכלת - הדיונון של האדמו"ר מראדזין, הינטינה של הרב הרצוג זצ"ל והארגמון קהה קוצים. למה עלינו להתייחס לשיטות שהן לא ודאיות, אם יכול להיות שיום אחד יופיע אדם אחר, ויצהיר שהוא מצא את התכלת האמיתית, האם נלך אחריו? כיצד אנחנו ודאיים? 5. האם לא צריכה להיות הסכמה של כלל (רבני) ישראל לגבי פסק זה?
תשובה: חקר התכלת צבר תאוצה בזמננו. כיום החוקרים הגיעו למסקנה שארגמן כהה קוצים הוא החלזון ממנו הפיקו את התכלת. הרב בורשטיין בספרו "התכלת", מביא את כל הסימנים שח נתנו לנו, ובודק אותם עם כל סוגי התכלת הידועים לנו. לאחר שעיינתי בספר הזה הגעתי למסקנה כי הזיהוי של הארגמן כהה קוצים כחלזון התכלת הוא זיהוי של תשעים ותשעה אחוזים. מסיבה זו יש חובה להטיל תכלת בציצית. וגם אם אנחנו טועים, אין בחוט הזה שום גריעותא, משום שהוא אינו דומה לקלא אילן. קלא אילן פסל את הציצית משום שהוא היה יורד ונמחק עם הזמן, ותכלת זו אינה יורדת. הרב זצ"ל כתב שתכלת תתגלה כשיבוא המשיח, מפני שבזמנו זה לא היה בר השגה כלל, וזה אכן היה מהדברים שהיו צריכים לחכות לבוא המשיח. אבל כיום אנחנו יכולים לזהות על-פי הסימנים שח מסרו לנו מהי התכלת, ממילא אנחנו מחויבים ללכת איתה. וסימנים אינם דבר של מה בכך, לפי סימנים מובהקים סומכים להתיר איסורי תורה. איננו יכולים להתעלם מזה שתכלת חלזון הארגמן עומד בסימנים שנמסרו לנו. ורבנים שלא רוצים ללכת עם תכלת, צריך לבדוק האם זה מצד שיקולים של תורה או שיקולים אחרים. אם נראה שלפי האמת המוחלטת זו התכלת, הרי שיש ללכת איתה לפי דרכה של תורה.
שאלה: בנים זכרים: אני נשואה ואם לשלוש בנות נהדרות. בעלי ואני רוצים מאוד לזכות בהבאת בנים יראי שמים. אשמח לקבל את התייחסותכם להמלצות שונות הלכתיות ואף לקריאת פרקי תהילים מסוימים או מקורות בהם תשרה הסגולה. לזכות לנו שרבנים רבים ברכו אותנו. האם נסיעה של בעלי, אם יתאפשר לו, לאומן, בע"ה ובלי נדר, תוכל לסייע בדבר?
תשובה: לא צריך לחפש סגולות מיוחדות. כל תפילה היא טובה, וכל פרק בתהילים הוא טוב. ואין צורך לצאת מהארץ הקדושה לשם תפילות בחוץ לארץ יש בארץ הרבה קברי צדיקים. יש רופאים שיודעים ליעץ איך בדרך טבעית יכולים לגרום שיוולד בן. אך יחד עם זה אני ממליץ להיות בלי לחץ ולשמוח מאד בבנות. כי הכל לטובה. ברכותי שימלאו משאלות לבכם לטובה.
שאלה: מהו פצוע דכא?: רציתי לדעת מיהו פצוע דכא שאסור לבוא בקהל ה? מה משמעות המושג? ואילו תופעות לוואי מופיעות אצל אדם כזה?
תשובה: פצוע דכא הוא אדם שנפצע באבר המין ואינו יכול להוליד ואינו יכול לבוא בקהל ה', אך גרים ועבדים משוחררים יכול לישא. (יבמות ח, ב). ר' ידידיה הכהן
שאלה: שתיה בימי צום לחולה: אני חולה כליות (לא בדיאליזה), וע"פ ההנחיה של רופא מומחה דתי,חובה עליי לשתות לפחות ליטר וחצי ביום. כמו כן לא מועיל לשתות יום קודם וגם לא עירוי. הרופא הדגיש שהוא מורה לי לשתות גם ביום הכיפורים. חשוב לציין ששתיה עד 40 ג כל 10 ד תחייב אותי להצמד לבקבוק ולשבת בבית. כמו-כן, אני נוהג כמנהג ספרדים. שאלותיי: א. האם לשתות פחות ממלא לוגמיו? ב. האם מים רגילים? ג. האם מותר להיות שליח-ציבור? ד. האם כדאי להסתיר את העניין מילדיי הסדרניקים וכן קטנים יותר?
תשובה: א. התורה חייבה את האדם לצום ביום הכיפורים. אדם ששותה פחות ממלוא לוגמיו, לא מוגדר מבחינת התורה כאדם ש"שבר" את הצום. לכן, אם אפשר לשתות פחות ממלוא לוגמיו, אפילו אם זה יכריח את האדם להשאר בביתו כל יום-כיפור, שישאר בביתו וישתה פחות ממלוא לוגמיו, שהתורה ציותה על הצום ביום-כיפור, והליכה לבית-כנסת ותפילות זו מצוה רק מדברי חכמים. בנוסף, מכיוון שהנך ספרדי, מותר לך לשתות פחות ממלוא לוגמיו כל 5 שניות, ואינך צריך להמתין 9 דק' כמו האשכנזים. ב. מי שחייב לשתות ביום הכיפורים, יכול לשתות כל משקה, ועדיף שתשתה משקה מזין. ג. מותר להיות שליח-ציבור. ד. אם אלו ילדים קטנים שלא יבינו עד הסוף מדוע אבא שותה, עדיך לשתות שלא בפניהם, אבל אם אלו ילדים יותר גדולים, אין מניעה לשתות בפניהם.
שאלה: צניעות בבית הכסא: לגבי הביטוי בגמ בברכות "מגלה טפח ומכסה טפחיים" מה הכוונה? האם הכוונה שכנגד כל טפח מגולה יהיו טפחיים מכוסים כלומר שצריך להיות שליש מגולה ושני שליש מכוסה או שהכוונה שמקדימה יהיה מגולה טפח ומאחורה יהיה מכוסה טפחיים ונ"מ שמה שכתוב טפח האם הכוונה טפח ממש או מספר יחסי? או שיש לזה פירוש אחר לגמרי.
תשובה: הכוונה להיות צנוע ביותר וכמה שאפשר להמנע מלגלות את גופו. בעיקר במקומות הצנועים. יש להבין את הלשון כמליצה שיותר מכסה מאשר מגלה. ואיך להתנהג בפועל עיין על זה בש"ע סימן ג' סעיף ד'.
שאלה: לקחת טרמפ חיילים שהשתתפו בגירוש?: מהו היחס האישי של חיילים שהשתתפו בגירוש בפועל ובעקיפין? מאחר ששמעתי שיש כמה וכמה אנשים שאינם מעלים לטרפים חיילים כאלו. ואינני יודע אם תופעה זו הינה חיובית או שלילית. אם היא שלילית אשמח לדעת מדוע?
תשובה: כאשר אנו רואים את הצער והיסורים של המגורשים אין להתפלא על הכעס על החיילים שעשו זאת. והם אינם מתחרטים ומקבלים על עצמם שלא יעשו זאת שוב. אלו שאינם מוכנים לעשות טובה ולקחת טרמפיסטים שפגעו בהם אין הם עושים זאת כנקמה, אלא כוונתם לתת בטוי כל שהוא לחומרה של מעשה הגירוש, ולכאב ולצער על החורבן של הישובים, ולהביע הזדהות עם המגורשים. ואולי בכך יבינו שלעולם אין לעשות את הנבלה הזו.
שאלה: בשר וחלב בספק בני יומם: בתי לקחה חמאה מהמקרר ושמה את זה על סכו"ם וצלחת בשרית. חושב שלא בני יומם אבל לא בטוח. מה הדין של הכלים?
תשובה: גם אם הכלים בני יומם, אם המזון והכלי קרים יש לשטוף טוב ומספיק בזה. הרב רואי מרגלית.
שאלה: דלת כניסה בבית בכנסת: האם יש איסור כלשהו לקבוע את דלת הכניסה לשמאל ההיכל - כלומר באותו קיר ובאותו כיוון?
תשובה: לכתחילה בתכנון ביכנ"ס יש לתכנן את הכניסה מול ארה"ק, באם אין אפשרות אחרת ניתן לקבוע כניסה גם מהמזרח.
שאלה: בדיקת אורז וחומוס: א. מה הדין אם עשו מגרגירי חומוס ממרח בלי לבדוק אותם? ב. האם אפשר לבדוק אורז וחומוס וחיטה מראש ולהשאיר זאת כך או שצריך לבדוק דווקא לפני השימוש?
תשובה: 1. לבדוק את שאריות החומוס והאורז בשקיות ואם הן נקיות מותר לאכול את הממרח. 2. אפשר לבדוק פעם אחת את כל השקית ולשומרה במקרר. אך אם היא באויר הרגיל יש לבודקה מחדש.
שאלה: אמירת קדיש יתום ע"י אשה: מה דעת הרב בעניין אמירת קדיש יתום ע"י אשה?
תשובה: לא מקובל ולא צנוע. אם אשה בכל זאת רוצה לומר קדיש היא יכולה לאומרו בשני תנאים: א. לעשות זאת בעזרת נשים כאשר אומרי הקדיש אומרים אותו בקול בעזרת הגברים. ב. עליה לומר זאת בשקט ע"מ שקולה לא ישמע בעזרת הגברים.
שאלה: לקיחת חולצה מחבר: בכיתה ט או י (פחות או יותר) ישנתי אצל חבר (שהיום אני כבר לא בקשר איתו) (כיום אני שנתיים אחרי סיום תיכון) והוא נתן לי ללבוש חולצה שלו (קצת יקרה) שאיתה נסעתי הביתה ומאז לא פגשתי ולא ראיתי אותו אינני יודע אם כוונתו היתה לתת לי את החולצה במתנה (לא נראה לי שכן) או רק להשאיל לי אותה ושאני יחזיר לו אותה בהיזדמנות, אני לא יודע אם אחרי כל כך הרבה זמן הוא עוד מקפיד על זה או בכלל אם הוא זוכר את זה וכו (אולי זה לא משנה הילכתית אם הוא זוכר או לא),אני שמתי את החולצה בצד "מאז" ולא לבשתי אותה רציתי לשאול את הרב: א-מה לעשות עם החולצה היום היא לא במידה שלו ואני לא בטוח שהוא ילבש אותה האם אני צריך לשלם לו את שוויו?האם זה גזל וכו? ב-האם מותר לי ללבוש את החולצה או לתת אותה למישהו? ג-האם אני צריך להודיע לו משהו? לבקש מחילה? (אם כן האם הרב יוכל להציע לי "דרך" כלשהי לעשות זאת כך שזה יהיה "מציאותי" ולא "בדיחה"? ד-האם אפשר להחזיר לו את "שווי" החולצה בלי שהוא ידע על מה זה ומי נתן לו?
תשובה: יש בשאלה צדדים מעניינים ואין כאן המקום להאריך. למעשה יש להתקשר למשפחה ולספר לה את המצב ולשאול מה הם מעוניינים שתעשה, או לאן לשלוח את החולצה. אפשר לדבר עם ההורים או עם הבחור (אם הבחור מוותר על החולצה צריך כנראה שיתאם עם ההורים). אם יש אי נעימות או חשש ל"בדיחה", תוכל לאמר להם ששאלת רב וזה מה שהרב אמר לעשות. אם יבקשו את שווי החולצה אינך מחוייב בזה אלא ממידת חסידות. אין להחזיר מעצמך את שווי החולצה כשהחולצה קיימת (לגבי ד'). ככלל, אין להשאיל חפץ שאול לאחרים (לגבי ב'). המשך לבישת החולצה על-ידך תלוי בנסיבות המסויימות ו או הדברים שדובר כשקבלת את החולצה (לגבי ב').  יש גם אפשרות להעביר את החולצה עצמה למשפחה, תוך ציון העובדה שהיא שלהם והיתה שייכת לבנם, ולוודא שהחולצה אכן הגיעה ליעדה. הרב אחיה לפשיץ.
שאלה: לאכול בשבת אצל מסורתי?: יש לי חברים מבני עדות המזרח שאני יודע שכל המוצרים כשרים. אבל מצד שני הם לא כ"כ יודעים את הפרטים הקטנים כגון: רחיצת כלים עם ספוג, יש חילונים מידי פעם בבית שמפעילים טלוויזיה והמארחים לא מרוצים אבל לא מוחים בתוקף. האם מותר לאכול שם או שיש לחשוש האמא מספרת לי בגאווה שאבא שלה אוכל אצלה והוא רב. (אצל שאר האחים הוא לא אוכל).
תשובה: מי שאינו שומר שבת גם אינו שומר כשרות כהלכה. רק אם ברור לך בודאות שהכשרות נשמרת כהלכה, לדעת הרב פיינשטין יש מקום לסמוך עליה.
שאלה: כסף לארגון צדקה : לפני כשנתים ערכנו בסנפינו התרמה לארגון צדקה שבו החניכים קיבלו פנקסים וממנו הסניף קיבל 50 והעמותה 50 אחד החניכים שקיבל פנקס טען בזמנו שמישהוא מהרחוב (שלא קשור לעמותה או לסניף) לקח לו את הפנקס ואמר לו שהוא יפקיד את זה, את סכום הפנקס (250 שקל) לא קיבלנו. יצויין שהילד בא ממשפחה לא כ"כ אמידה א האם אני צריך לבקש מהילד את שווי הפנקס? ב האים אני צריך לדווח על כך למנהל העמותה? (שיכול להיות שכבר נסגרה) ג אם השתמשתי בכסף של ההתרמה במטרה להוציא חניכים לפעיליות יותר בזול ובסוף התברר שהכסף לא הספיק כי נתתי הנחות יותר מידי וכשהיה חוב שלימתי מכספי סכום גדול, האים אני יכול להוציא על פי דין את הכסף מהסניף למרות שהייתי כביכול נדיב שנתתי הנחות ולא חישבתי מספיק את ההוצאות? ד מעשר כספים שהקדשתי למטרה מסוימת (נסיעה לאומן) האם אני יכול להעביר את הכסף לישיבה בה אני לומד יצוין שאימי שנתנה את הכסף, אחרי זמן אמרה לי שהיא היתה מעדיפה להעביר את הכסף לישיבה ולא לנסיעה לאומן? ה. אם הלוותי משהו מילד מתחת לגיל 13 והוא מחל לי, האם אני פטור מלהחזיר לו?
תשובה: א. ב. על מנת לקבל תשובה מדוייקת עליך להסביר ולפרט יותר מה קרה עם החניך - מה הוא נתן בדיוק ולמי, ומה הוא היה צריך לעשות. בכל אופן שיווי הפנקס אינו הסכום שניתן לגבות בו, אלא שווי גופו (עלות הדפסתו), כלומר שאינו שווה הרבה כל כך. ולגבי העמותה (מלבד מה שאוליי היא סגורה כבר), אפי' אם נגדיר את המעשה של החניך כפשיעה ששומר חינם חייב לשלם, מכל מקום בממון של צדקה הרי הוא פטור. ג. גם בשאלה זאת עליך לפרט יותר מה בדיוק תפקידך ומעמדך היה בסניף. בכל אופן אם שילמת את החוב שלא בתורת הלוואה הרי אין הסניף שוב חייב לך. ואם בכוונה לשלם ולקבל החזר אח"כ מהם שילמת, אז הדין למעשה תלוי בפרטים הנ"ל, שאם תשלחם אלינו נשמח לענות. ד. כן. ה. ילד שהגיע ל'עונת הפעוטות' שהוא בין גיל שש לבין עשר, לפי הבנת הילד משמבין קצת בעניין משא ומתן בממון, מגיל זה מחילתו מחילה, ופטור אתה מלהחזיר לו.
שאלה: חברות והדרכה עם בת: אני בן 16, עד לפני שנה היה לי קשר עם בת בגילי בשלב מסויים הבנו שאנחנו מתקרבים והחלטנו להפסיק לדבר. במשך כל השנה לא דיברנו בכלל אבל המשכתי לחשוב עליה, עכשיו נכנסתי להדרכה(בבני-עקיבא) וגם היא מדריכה. ועכשיו אני צריך לדבר איתה ולראות אותה וזה העלה בי את כל הרגשות מפעם. אמרתי לה שאני עדיין אוהב אותה והיא השיבה לי שהיא הצליחה לעבוד על עצמה חזק ולשכוח אותי, אבל היא לא יוצאת לי מהראש ואני מסתכל עליה. אני גם לא יודע האם המניעים שלי להיכנס להדרכה ולהמשיך בה הם כדי לראות אותה או באמת לעזור אני חושב שזה גם זה וגם זה. האם הרב יכול לתת לי עצה איך להפסיק לחשוב עליה ואולי גם פתרונות מעשיים?(כמו לעזוב את ההדרכה) ביינתים סיכמנו שננסה להתייחס אחד לשני כמו אל שאר צוות ההדרכה (בלי התחמקויות ובלי שיחות נפש)
תשובה: כיון שהבת אמרה שהיא הצליחה לעבוד על עצמה עליך ללמוד ממנה. אתה הרי מבין שקשר כזה אינו בריא אם כן גם המחשבות עליה אינם רצויות. והדרך להשתחרר ממחשבות כאלה היא למלא את הלב בתוכן חיובי באהבת תורה ומצות בגמילות חסדים, ולא להשאיר מקום פנוי לדברים אחרים. ואם אתה רואה שזה לא עוזר כדאי לעזוב את ההדרכה עד שתרגיש שבאמת היא לא מעסיקה אותך יותר.
שאלה: תהילים כהתבודדות?: אומרים שצריך להתבודד לפני הקדוש ברוך הוא לפחות שעה ביום ולספר כל מה שבא על הלב האם לקרוא תהילים זה נחשב לחלק מהתבודדות או ההתבודדות עצמה?
תשובה: תהילים דבר מצויין. לא פחות טוב מהתבודדות. תהילים מבטא את מה שבתוכנו. תהילים מכיל את כל סוגי התפלות למצבים השונים.
שאלה: מתי חרב בית המקדש?: ישנם שני תאריכים לחורבן בית המקדש (586, ו- 422 ) לפנה"ס. מה מבניהם הנכון (ידוע לי שמערכת החינוך והמוסדות הממשלתיים משתמשים בתאריך 586.
תשובה: פרט לשיטה כמעט יחידאית של ר' עזריה מן האדומים, רוב השיטות בח הם שבית שני עמד 420 שנה, חוקרי המדע חולקים על כך ובהסתמכם על ממצאים ארכיאולוגים טוענים שבית שני עמד 586 שנה, לאחרונה פרסם הרב יעקב מידן בקובץ "מגדים" מאמר בו פורך את מסקנות החוקרים לפי הממצאים הנ"ל, ומוכיח את דברי ח שהבית עמד 420 שנה. ר' ידידיה הכהן
שאלה: עלוני "קולך": לבית הכנסת שלנו מגיעים מדי פעם עלונים של תנועת "קולך". מה דינם של עלונים אלו? האם עלי לגנזם? לזורקם לאשפה? האם מותר לי לקחת אותם?
תשובה: אם העלונים מכילים דברים הנוגדים את ההלכה או את האמונה יש למנוע את הכנסתם לביהכנ"ס ואין צורך לגונזם. אם לא - דינם ככל דברי תורה.
שאלה: להתרחץ לאחר טבילה: אני משתדל להקפיד לטבול במקווה טהרה בכל ער"ש ושאלתי היא האם מותר להתרחץ לאחר הטבילה? נניח באם אני טובל מוקדם בצהריים ורוצה להתרחץ סמוך לכניסת שבת שוב - האם עולה לי הטבילה?
תשובה: אם הרחצה אינה סמוכה לטבילה היא מותרת.
שאלה: עקירת עץ אילן : יש לי בחצרי עץ אילן הנושא פירות שמפריע לעץ גפן אחר שיש לי, האם מותר לי לעקור את האילן ואם לא האם אפשר לצמצמו בצורה משמעותית ולהשאיר רק חלק קטן ממנו?
תשובה: עקירת עץ מפני עץ לכאורה היה צ"ל מותר כאשר מזיק לעצים אחרים, כמבואר ברמב"ם (הל' מלכים פ"ו ה"ח), ועיין צמח צדק (סי' מא) שהתיר לעקור אילן אגוז המפריע לגפנים. אולם נראה שאם אפשר לקוצץ ענפים עדיף טפי שהרי יש אומרים שלמרות שעל פי דין מותר לקוץ את האילן עדיין יש בכך סכנה, וכמו כן יש מתירים קיצוץ ענפים של עץ, על כן נראה שאם קציצת ענפים תועיל לגפן, עדיף לקצוץ ענפים מלעקור את העץ. בברכת התורה והארץ הרב יהודה הלוי עמיחי
שאלה: תיקון כדי להיכנס להריון: אנחנו זוג צעיר ומאושר, מנסים כבר שנה להכנס להריון. במהלך השנה הזו נכנסתי להריון ובשבוע העשירי ההריון נעצר ועשינו הפלה. האם יש תיקון כלשהו שעלי לעשות? האם אפשרי לעשות ניקוי עין רעה ואיך זה מתבצע? על תשובתכם.
תשובה: אל תהיו בלחץ. התקדמתם בזה שהתברר לכם על פי הנסיון שאת יכולה להכנס להריון. בפעם הראשונה הוא נעצר ובעזרת ד' בפעם הבאה יהיה הכל ר. אין צורך בסגולות. תמיד טוב להרבות בזכויות ולעשות מעשים טובים.
שאלה: שעון מעורר הנשמע כשיר בשבת: בפלאפונים החדשים ניתן להפעיל שעון מעורר בצלילים איכותיים מאוד. האם ניתן להפעיל שעון מעורר בשבת בצליל הנשמע כמו שיר מרדיו ובאיכות דומה?
תשובה: יש כאן בעיה של השמעת קול בשבת. למנהג הספרדים, מכיון שהקול מושמע אוטומטית, הדבר מותר (אלא א"כ יש חשש לחשד שאתה מפעיל מכשיר בשבת) לאשכנזים הוא אסור.
שאלה: סולת מלאה וסובין שיבולת שועל: איך בוררים סולת מלאה? לגבי סולת רגילה ראיתי תשובה שצריך לפזר אותה ולראות אם יש תולעים אך בסולת מלאה אי אפשר לעשות כך כיון שיש הרבה חלקיקים חומים ואי אפשר להבחין בחרקים?
תשובה: אפשר להבחין בין דבר רוחש לדבר עומד, כמו"כ אם יש קורים סימן שיש חרקים.
שאלה: מהלימוד למעשה: מזה זמן אני לומדת ספרי אמונה, מוסר ומידות אך אינני מצליחה "לחיות" את הלימוד. מהלימוד אני נהנת אך לא משרישה אותו לחיי. כיצד אצליח? האם יש ספר מסויים, עצה וכדומה?
תשובה: מעבר ללמוד קחי לך זמן אישי שבו את חמש דקות ביום מתבוננת על הדברים ומנסה לדמיין אותם לחוות אותם. מעבר לכך תפילה ו התמדה מביאים בסוף לתוצאות של חיוניות של קדושה. בהצלחה.
שאלה: איחור קידוש או לקדש לבד?: בשכונתנו ישנם הרבה בתי כנסת וישיבות. אחד מאיתנו, האב, מתפלל בבית כנסת של בעלי בתים, שם התפילה מכובדת אך לא מאריכים בניגון. השניה, בתו בת ה-16, אינה אוהבת את סגנון התפילה שם ומתפללת בלילות שבת באחת הישיבות, שבה מסיימים כ-20 דקות מאוחר יותר, כי מאריכים בניגון (בסגנון הרב קרליבך) ואולי כי מתחילים תפילת ערבית מאוחר יותר. זה מקובל על האב, בתנאי שמי מבני הבית שהולך לשם יקדש לעצמו כאשר יגיע הביתה, כדי שהאב ויתר בני הבית שלא הולכים לביה"כ, לא יצטרכו לאחר את הקידוש. מנגד טוענת הבת שעדיף לחכות עד שכולם יגיעו הביתה ואז האב יקדש לכל המשפחה. איזו דעה צודקת?
תשובה: האב צודק שאין המשפחה צריכה להמתין זמן ממושך לבת. אלא אם כן זה קורה לעיתים רחוקות. אך בקביעות אין המשפחה צריכה להמתין. והבת היא שצריכה להקדים כדי להיות עם המשפחה בקידוש. ואולם תמיד טוב לחפש את הדרך שכולם יהיו מרוצים אם זה מתאפשר.
שאלה: עליה לתורה בשבת לחילוני: אני יהודי המקפיד ללכת בימי שישי ושבת לביה"כ. אינני אדם דתי, וברוב עוונותי יוצא לי לחלל שבת. באחת מהשאלות בנוגע לעליה לתורה ביום שבת ניתנה תשובה לפיה, מחלל שבת, אינו יכול לעלות לתורה בשבת, האומנם כך הדבר? האם ניתן להבין מכך שאדם חילוני אינו רשאי לעלות לתורה?
תשובה: אין הבדל בין עליה לתורה בשבת לעלייה ביום חול. בכל אופן יש מחלוקת גדולה האם חילוני לא יכול לעלות לתורה. ויש פוסקים שאם האדם באופן בסיסי מאמין אלא רק משום חולשה הוא לא מקיים את כל המצוות ניתן להעלות אותו לתורה. בתפלה שתזכה עוד יותר לאהוב תורה ומצוות.
שאלה: מתי לומר את הקדיש?: אנחנו מניין מעורב של ספרדים ואשכנזים וחלק מהתפילות אנו מתפללים ספרדי וחלק אשכנזי. יש לי 2 שאלות : 1. בערב שבת אשכנזים נוהגים קדיש אחרי מזמור שיר ליום השבת ואילו ספרדים נוהגים חצי קדיש לפני ברכו במקרה האם כאשר התפילה ספרדית ראוי לאשכנזי לומר הקדיש אחרי מזמור שיר ליום השבת (יש לציין שיש באמצע שיחה של הרב). 2. האשכנזים בינינו נוהגים מנהג ירושלים שלא לומר תחנון אחרי השקיעה. האם כשעולה חזן ספרדי יאמר תחנון אע"פ שרק עם האשכנזים יש מניין? אם כן, האם אע"פ שנוהגים מנהג י-ם צריכים האשכנזים להצטרף?
תשובה: א. אם יש הפסקה בין קבלת שבת לערבית חזן ספרדי יאמר קדיש לפני ברכו. ב. אחרי רבים להטות.
שאלה: אלמנת כהן: מהו הדין לגבי אשת כהן שהתאלמנה? האם חל חוק הייבום לאחיו-הכהן.
תשובה: אלמנה אסורה רק לכהן גדול אבל לכהן רגיל היא מותרת לכן אשת כהן שהתאלמנה חל חוק היבום לאחיו הכהן. הרב יאיר פרייליך.
שאלה: כיסוי מיחם מים בשבת: ברשותי מיחם מים שמונח על פלטה, שהמים שבו הורתחו לפני כניסת השבת. האם מותר לכסות את המיחם במגבת שמיכה בשבת?
תשובה: מותר לכסות את המיחם רק מלמעלה, ולהקפיד שלא יהיה עטוף מהצדדים.
שאלה: גניזת הזמנות: האם יש לגנוז הזמנות לחתונה שמופיעים בהן: 1. ציטוטים של פסוקים? 2. שם ה (למשל האותיות י י )?
תשובה: יי אינו שם ה' והוא עצמו אינו צריך גניזה, אך פסוקים טעונים גניזה.
שאלה: שמן זית: לשם מה צריך כשרות על שמן זית חוץ מעניין ערלה שביעית וכדו?
תשובה: כיון שתעשיית המזון מאוד התפתחה כיום, המפעלים מכניסים כל מיני חומרים מייצבים, משמרים, מראה, טעם וריח. ולכן איננו קונים שום דבר בלי תעודת כשרות אף אם אנו יודעים שבסוג המאכל הזה לא צריכות להיות בעיות מיוחדות. הרב רואי מרגלית.
שאלה: צרעת הבית: בגמרא בסנהדרין כתוב כל מיני תנאים לצרעת הבית שצריך להיות בגודל של גרגיר בפינה של הבית ולכן רשום שזה לא היה ולא יהיה אבל אם זה בא מהקב"ה כעונש או דבר טוב למה זה לא יכול לבוא בדיוק בתנאים האלו?
תשובה: לעתים מופיעה צרעת בבית כי הקב"ה מזהיר את האדם ומדליק אצלו נורה אדומה לתקן את מעשיו ויזכור תמיד שהצרעת יכלה לבוא בתנאים אלו והיו נותצים את ביתו. הרב רואי מרגלית.
שאלה: קריאה בספר תורה באופן פרטי: יש לי ספר תורה בבית ואני נמצא בישוב שאין בו מנין האם מותר לקרוא את הפרשה מתוך הס"ת? ישנם תוכנות שבהם אנשים נותנים לכל מי שרוצה להוריד מהם קבצים שיש להם במחשב (שיתוף קבצים) האם מותר להשתמש בתוכנות כאלו?
תשובה: א.אתה יכול לקרוא בלי ברכה. ב. רק אם נותני הרשות הם יצרני התוכנה מותר.
שאלה: איך מגיעים להתמדה?: אני בחור בן 16.5 ופועל ב"ה הרבה, אני מצליח ללמוד, "מתחבר לגמרא" אבל אין לי כוח, אני עייף מדי בשביל לעשות את כל הדברים שאני רוצה. לעומת זאת את שאר הדברים (שחשובים לי יותר) אני מבצע על הצד המושלם! רציתי לשאול את הרב איך אני אוכל להקנות לעצמי כוח רצון? לא רק לגבי לימוד תורה אבל גם לגבי הלימוד תורה זה נורא חשוב לי!
תשובה: כבר ח אמרו שדברי תורה צריכים חיזוק. בניגוד לצרכים הגופניים שהקב"ה שם אותם בתוכנו כשהם כבר מפותחים. הרצון והחשק ללמוד תורה הוא דבר שלא נמצא בנו בפועל ואנו צריכים ליצור רצון זה. מכיון שזה לא טבוע בנו זה דורש מאיתנו באופן קבוע להשקיע מאמץ עד שהרצון ללמוד תורה יהיה קבוע בתוכנו. אחרי שנים רבות של לימוד האדם רוכש ומגלה את הטבע הפנימי והעמוק שבתוכו. דרך יצירת רצון זה בא על ידי הגברת ההבנה לערך ולחשיבות של לימוד תורה. אנו צריכים לדמיין איך כל דבר מדברי תורה שווה מעל ומעבר לכל הדברים האחרים שיש בעולם. יש למצוא את הדרך שדברי תורה יהיו ערבים לנו ונעימים לנו. זאת נעשה על ידי כך שנלמד את החלקים בתורה שאליהם אנו נמשכים. כך ח הדריכו "אין אדם לומד אלא במקום שליבו חפץ". ודאי שאדם צריך לקבל על עצמו ללמוד דברים שדורשים ממנו מאמץ אולם לחפש את החלקים בתורה לאחר המאמץ אדם יאהב וירגיש שזה החלק שלו בתורה. כמו כל דבר שדורש השקעה יש ללכת בדרך מדורגת. אינך יכול לקום בוקר אחד ולצפות שתלמד באותו יום שתים עשרה שעות. יש להתחיל בצורה מדורגת. גם אם אתה לומד הרבה שעות תקבע לך חצי שעה ביום שהיא חצי שעה שאתה מתרכז ללמוד אותה עם כל ההכנות ועם כל הלב בלי להסיח את הדעת לדברים אחרים. חצי שעה איכותית גורם לקורת רוח מאד גדולה. אחד מן הסיבות לאי אהבת תורה נובעת מכך שאין בהירות בלימוד התורה. התורה צריכה להיות כמו "אור". כשהתורה נשארת משהו מעורפל קשה מאד לאהוב אותה. ולכן לפחות חלק מהלימוד אתה צריך לשים דגש שיהיה לימוד שהוא ברור לך. זה צריך להיות לימוד שלאחר שלמדת אתה יכול לחזור בעל פה על מה שלמדת ושאתה ממש מבין ומרגיש את מה שלמדת. לפי ואחרי כל זאת יש להתפלל לפני הקב"ה שנזכה שדברי התורה יבלעו בקרבנו.
שאלה: מדיח כלים: קנינו בשעה טובה מדיח כלים, עשוי מנירוסטה. רציתי לבדוק האם אוכל להשתמש בו גם לכלים בשר חלב ופרווה. לפי הבנתי הסלסלות עשויות נירוסטה וצבועות בצבע מיוחד.
תשובה: אפשר להשתמש בו לחלב ובשר בזה אחר זה, ולדאוג שהמדיח יהיה נקי לפני הדחת בכלים מהסוג השני.
שאלה: סעודות ביום שבת: האם ניתן לצאת ידי חובת סעודה שניה בקידוש ואכילת מזונות, וסעודה שלישת לעשות בברכת המוציא.
תשובה: סעודה שניה חייבים לעשות באכילת פת. ומה שנהוג בבתי-כנסת שאחרי התפילה עושים קידוש עם אכילת "מזונות", אין זה מועיל לצאת בזה ידי חובת סעודה שניה, אלא רק בשביל שהקידוש יחשב במקום סעודה, היינו: במקום שבו אוכלים משהו. אבל אין זה נחשב כסעודה שניה.
שאלה: ברכתו של ליקר אתרוגים: לאחר הסוכות אנחנו נוהגים להכין ליקר אתרוגים. מה ברכתו?
תשובה: שהכל.
שאלה: משה רבנו ואנחנו: מדוע משה "איש האלוקים" שכל מידותיו ידועות וראויות להערצה איננו הורשה להיכנס לארץ ישראל, ואילו אנו שלא מגיעים כלל וכלל לרבע ממידותיו נכנסנו לארץ?
תשובה: נושא אי כניסתו של משה רבנו לארץ ישראל הוא נושא גדול ועמוק. מכל מקום אציע כאן הסבר אחד לדבר: הקב"ה מדקדק עם צדיקים כחוט השערה, ולכן ככל שאדם מגיע למדרגות יותר גבוהות, הדרישות ממנו יותר גבוהות. משה רבינו שהיה איש האלוקים הגיע לכזאת מדרגה, שאפילו חטא אחד שלו גרם לזה שלא ייכנס לא"י ובעולם הבא יקבל את שכרו הגדול, ואנחנו הקטנים כ"כ, לא מגיעים לאלפית מצדקותו של משה, הציפיות של הקב"ה מאיתנו הרבה יותר נמוכות. הרב יאיר פרייליך.